http://www.thaigov.go.th

 วันนี้ (19 ธันวาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวงกำหนดลักษณะของเหรียญกษาปณ์ราคาสิบบาท ห้าบาท

 สองบาท หนึ่งบาท ห้าสิบสตางค์ ยี่สิบห้าสตางค์ สิบสตางค์ ห้าสตางค์ และ

 หนึ่งสตางค์ พ.ศ. ....

 2. เรื่อง ร่างพระราชบัญญัติการจัดการซากผลิตภัณฑ์เครื่องใช้ไฟฟ้าและอุปกรณ์ อิเล็กทรอนิกส์ พ.ศ. ....

 3. เรื่อง ร่างพระราชกฤษฎีกาแบ่งส่วนราชการสำนักงานตำรวจแห่งชาติ (ฉบับที่ ..)

 พ.ศ. ....

 4. เรื่อง ร่างกฎกระทรวงแบ่งส่วนราชการสำนักงานปรมาณูเพื่อสันติ กระทรวงวิทยาศาสตร์และเทคโนโลยี พ.ศ. ....

 5. เรื่อง ร่างกฎกระทรวงกำหนดให้บริเวณหมู่เกาะกระ อำเภอปากพนัง

 จังหวัดนครศรีธรรมราชเป็นเขตพื้นที่คุ้มครองทรัพยากรทางทะเลและชายฝั่ง

 พ.ศ. ....

 6. เรื่อง ร่างกฎกระทรวงว่าด้วยการขอขึ้นทะเบียนและรับใบอนุญาต การออกใบอนุญาต การขอรับใบแทนใบอนุญาต และการออกใบแทนใบอนุญาตในการประกอบโรค ศิลปะ (ฉบับที่ ..) พ.ศ. ....

 7. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการแต่งตั้งกรรมการ ผู้ทรงคุณวุฒิในคณะกรรมการตามพระราชบัญญัติแร่ พ.ศ. 2560 จำนวน 3 ฉบับ

 8. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไข ในการอนุญาตและการ อนุญาตให้ส่งออก นำเข้า และนำผ่าน ราชอาณาจักรซึ่งสินค้า พ.ศ. ....

 9. เรื่อง ร่างประกาศกระทรวงพาณิชย์  เรื่อง กำหนดให้อาวุธและยุทโธปกรณ์สินค้า ฟุ่มเฟือยน้ำมันเชื้อเพลิงสำหรับอากาศยาน เฮลิคอปเตอร์ และเรือเป็นสินค้าที่ ต้องห้ามส่งออกและห้ามนำผ่านไปยังสาธารณรัฐประชาธิปไตยประชาชนเกาหลี กำหนดให้อาวุธและยุทโธปกรณ์  สินค้าแร่และรูปปั้นที่ส่งมาจากหรือมี แหล่งกำเนิดจากสาธารณรัฐประชาธิปไตยประชาชนเกาหลี เป็นสินค้าที่ต้องห้าม นำเข้ามาในราชอาณาจักรและกำหนดให้อาวุธ และยุทโธปกรณ์ สินค้าฟุ่มเฟือย น้ำมันเชื้อเพลิงสำหรับอากาศยานเฮลิคอปเตอร์ เรือ สินค้าแร่ และรูปปั้นเป็น สินค้าที่ต้องห้ามส่งออกห้ามนำเข้าและห้ามนำผ่านราชอาณาจักร ไปยังกองกำลัง ติดอาวุธเพื่อใช้สนับสนุนกองกำลังติดอาวุธของสาธารณรัฐประชาธิปไตยประชาชน เกาหลี พ.ศ. ....

|  |
| --- |
| **เศรษฐกิจ- สังคม** |

 10. เรื่อง เป้าหมายของนโยบายการเงินประจำ ปี 2561

 11. เรื่อง  การจัดกิจกรรมสวดมนต์ข้ามปี ถวายเป็นพระราชกุศล เสริมสิริมงคลทั่วไปส่งท้าย ปีเก่าวิถีไทย ต้อนรับปีใหม่วิถีธรรม พุทธศักราช 2561

 12. เรื่อง มาตรการพิเศษเพื่อขับเคลื่อน SMEs สู่ยุค 4.0

|  |
| --- |
| **ต่างประเทศ** |

 13. เรื่อง ขออนุมัติร่างความตกลงระหว่างรัฐบาลแห่งราชอาณาจักรไทยกับรัฐบาลแห่ง สาธารณรัฐเซเชลส์ว่าด้วยการยกเว้นการตรวจลงตราสำหรับผู้ถือหนังสือเดินทาง ทูตและหนังสือเดินทางราชการ

|  |
| --- |
| **แต่งตั้ง** |

 14. เรื่อง ขอความเห็นชอบต่อการเลื่อนฐานะกงสุลกิตติมศักดิ์ประจำนครเจนีวา

 มาพันธรัฐสวิส (กระทรวงการต่างประเทศ)

 15. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 16. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 17. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)

 18. เรื่อง แต่งตั้งกรรมการผู้ช่วยรัฐมนตรี

 19. เรื่อง การมอบหมายให้รัฐมนตรีปฏิบัติหน้าที่ประธานกรรมการตรวจสอบและ ประเมินผลภาคราชการ

 20. เรื่อง การแต่งตั้งกรรมการผู้ทรงคุณวุฒิในคณะกรรมการการรถไฟฟ้าขนส่งมวลชน

 แห่งประเทศไทย

 21. เรื่อง แต่งตั้งกรรมการผู้ทรงคุณวุฒิในคณะกรรมการอนุรักษ์และพัฒนากรุงรัตนโกสินทร์ และเมืองเก่า

 22. เรื่อง มอบหมายผู้รักษาราชการแทนรัฐมนตรีว่าการกระทรวงการพัฒนาสังคมและ

 ความมั่นคงของมนุษย์

 23. เรื่อง แต่งตั้งผู้รักษาราชการแทนรัฐมนตรีว่าการกระทรวงวิทยาศาสตร์และเทคโนโลยี

 24. เรื่อง แต่งตั้งผู้รักษาราชการแทนรัฐมนตรีว่าการกระทรวงศึกษาธิการ

 25. เรื่อง การแต่งตั้งข้าราชการการเมือง (กระทรวงพาณิชย์)

 26. เรื่อง การแต่งตั้งข้าราชการการเมือง (กระทรวงวิทยาศาสตร์และเทคโนโลยี)

 27. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)

 28. เรื่อง แต่งตั้งกรรมการผู้ช่วยรัฐมนตรี

 29. เรื่อง แต่งตั้งกรรมการผู้ช่วยรัฐมนตรี

 30. เรื่อง แต่งตั้งกรรมการผู้ช่วยรัฐมนตรี

 31. เรื่อง แต่งตั้งผู้รักษาราชการแทนรัฐมนตรีว่าการกระทรวงยุติธรรม

\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงกำหนดลักษณะของเหรียญกษาปณ์ราคาสิบบาท ห้าบาท สองบาท หนึ่งบาท**

**ห้าสิบสตางค์ ยี่สิบห้าสตางค์ สิบสตางค์ ห้าสตางค์ และหนึ่งสตางค์ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดลักษณะของเหรียญกษาปณ์ราคา

สิบบาท ห้าบาท สองบาท หนึ่งบาท ห้าสิบสตางค์ ยี่สิบห้าสตางค์ สิบสตางค์ ห้าสตางค์ และหนึ่งสตางค์ พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 กค. เสนอว่า กค. โดยกรมธนารักษ์ ได้จัดทำเหรียญกษาปณ์หมุนเวียนชุดใหม่ จำนวน 9 ชนิดราคา ได้แก่ ชนิดราคาสิบบาท ห้าบาท สองบาท หนึ่งบาท ห้าสิบสตางค์ ยี่สิบห้าสตางค์ สิบสตางค์ ห้าสตางค์ และหนึ่งสตางค์ เพื่อใช้หมุนเวียนในระบบเศรษฐกิจของประเทศ ซึ่ง กค. ได้ขอพระราชทานพระราชานุญาตรูปแบบเหรียญกษาปณ์หมุนเวียนชุดใหม่ และได้รับพระราชทานพระราชานุญาตแล้ว

 **สาระสำคัญของร่างกฎกระทรวง**

 กำหนดชนิด ราคา โลหะ อัตราเนื้อโลหะ น้ำหนัก ขนาด อัตราเผื่อเหลือเผื่อขาด ลวดลาย และลักษณะอื่น ๆ ของ (1) เหรียญกษาปณ์โลหะสองสี (สีขาวและสีทอง) ราคาสิบบาท (2) เหรียญกษาปณ์โลหะสีขาว (ทองแดงผสมนิกเกิล) เคลือบไส้ทองแดง ราคาห้าบาท (3) เหรียญกษาปณ์โลหะสีทอง (ทองแดงผสมนิกเกิลและอลูมิเนียม) ราคาสองบาท (4) เหรียญกษาปณ์โลหะสีขาว (ไส้เหล็กชุบนิกเกิล) ราคาหนึ่งบาท (5) เหรียญกษาปณ์โลหะสีแดง (ไส้เหล็กชุบทองแดง) ราคาห้าสิบสตางค์ (6) เหรียญกษาปณ์โลหะสีแดง (ไส้เหล็กชุบทองแดง) ราคายี่สิบห้าสตางค์ (7) เหรียญกษาปณ์โลหะสีขาว (อลูมิเนียม) ราคาสิบสตางค์ (8) เหรียญกษาปณ์โลหะสีขาว (อลูมิเนียม) ราคาห้าสตางค์ และ (9) เหรียญกษาปณ์โลหะสีขาว (อลูมิเนียม) ราคาหนึ่งสตางค์

**2. เรื่อง ร่างพระราชบัญญัติการจัดการซากผลิตภัณฑ์เครื่องใช้ไฟฟ้าและอุปกรณ์อิเล็กทรอนิกส์ พ.ศ. ....**

 คณะรัฐมนตรีมีมติเห็นชอบและรับทราบดังนี้

 1. เห็นชอบร่างพระราชบัญญัติการจัดการซากผลิตภัณฑ์เครื่องใช้ไฟฟ้าและอุปกรณ์อิเล็กทรอนิกส์ พ.ศ. .... ของกระทรวงทรัพยากรธรรมชาติและสิ่งแวดล้อมที่สำนักงานคณะกรรมการกฤษฎีกาตรวจพิจารณาแล้ว และส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่กระทรวงทรัพยากรธรรมชาติและสิ่งแวดล้อมเสนอ

 **สาระสำคัญของร่างพระราชบัญญัติ**

 1. กำหนดให้ใช้บังคับกับผลิตภัณฑ์เครื่องใช้ไฟฟ้าและอุปกรณ์อิเล็กทรอนิกส์ แต่ไม่รวมถึงผลิตภัณฑ์เครื่องใช้ไฟฟ้าและอุปกรณ์อิเล็กทรอนิกส์ที่เป็นยุทโธปกรณ์ที่ใช้ในราชการทหาร

 2. กำหนดห้ามมิให้ผู้ใดทิ้งซากผลิตภัณฑ์ในที่สาธารณะ ที่รกร้างว่างเปล่า หรือทิ้งปะปนกับขยะมูลฝอย

 3. กำหนดห้ามมิให้ผู้ใดรับคืน จัดเก็บ หรือรวบรวมซากผลิตภัณฑ์ เว้นแต่จัดทำโดยศูนย์รับคืนซากผลิตภัณฑ์ที่ได้จัดตั้งและขึ้นทะเบียนตามหลักเกณฑ์และวิธีการที่อธิบดีประกาศกำหนด ซึ่งศูนย์รับคืนซากผลิตภัณฑ์อาจจัดตั้งโดยผู้ผลิต ผู้ผลิตร่วมกับผู้ผลิตรายการอื่น หรือให้ผู้จัดจำหน่ายหรือผู้ใดดำเนินการแทน หรือทำความตกลงกับองค์กรปกครองส่วนท้องถิ่นเพื่อดำเนินการแทน ทั้งนี้ ภายใต้การควบคุมดูแลของผู้ผลิต หรือบุคคลอื่นตามที่อธิบดีประกาศกำหนด

 4. กำหนดให้ผู้ผลิตมีหน้าที่รับคืน จัดเก็บ และรวบรวมซากผลิตภัณฑ์ประเภทเดียวกันไม่ว่าจะเป็นของผู้ผลิตรายใด รวมถึงซากของผลิตภัณฑ์ที่มีการนำเข้าจากต่างประเทศ หรือที่ไม่มียี่ห้อหรือเครื่องหมายการค้าใด ๆ หรือที่ผู้ผลิตเลิกดำเนินกิจการแล้วด้วย และผู้ผลิตต้องจัดทำแผนความรับผิดชอบในการจัดการซากผลิตภัณฑ์เสนอต่อกรมควบคุมมลพิษตามหลักเกณฑ์และวิธีการที่อธิบดีประกาศกำหนด

 5. กำหนดให้กรมควบคุมมลพิษจัดทำและเผยแพร่ความรู้และข้อมูลเกี่ยวกับวิธีการจัดการซากผลิตภัณฑ์ที่ถูกต้องและเหมาะสมเพื่อให้ประชาชน ผู้ประกอบการ หรือผู้ที่เกี่ยวข้องใช้เป็นแนวทางปฏิบัติตามพระราชบัญญัตินี้ และจัดให้มีศูนย์ประสานงานและเผยแพร่ความรู้ และข้อมูลซากผลิตภัณฑ์เพื่อเผยแพร่ข้อมูลเกี่ยวกับการจัดการซากผลิตภัณฑ์และสถานที่ตั้งของศูนย์รับคืนซากผลิตภัณฑ์

 6. กำหนดให้เจ้าหน้าที่มีอำนาจเข้าไปในศูนย์รับคืนซากผลิตภัณฑ์ หรือเข้าไปในยานพาหนะใด ๆ

ที่ใช้ขนส่งซากผลิตภัณฑ์เพื่อตรวจสอบและควบคุมให้เป็นไปตามพระราชบัญญัตินี้ และมีอำนาจออกคำสั่งเป็นหนังสือเรียกผู้ผลิต ผู้จัดตั้งศูนย์รับคืนซากผลิตภัณฑ์ หรือผู้ที่เกี่ยวข้องมาให้ถ้อยคำหรือให้ส่งเอกสารหรือหลักฐานที่เกี่ยวข้องมาเพื่อประกอบการพิจารณา

 7. กำหนดโทษทางอาญาสำหรับความผิดต่าง ๆ

**3. เรื่อง ร่างพระราชกฤษฎีกาแบ่งส่วนราชการสำนักงานตำรวจแห่งชาติ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาแบ่งส่วนราชการสำนักงานตำรวจแห่งชาติ (ฉบับที่ ..) พ.ศ. .... ตามที่สำนักงานตำรวจแห่งชาติ (ตช.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 ตช. เสนอว่า

 1. พระราชกฤษฎีกาแบ่งส่วนราชการสำนักงานตำรวจแห่งชาติ พ.ศ. 2552 ได้กำหนดให้โรงพยาบาลตำรวจมีอำนาจหน้าที่ดำเนินการเกี่ยวกับงานด้านการแพทย์ของ ตช. งานวิเคราะห์วิจัยทางการแพทย์ งานนิติเวช การชันสูตรพลิกศพ การตรวจพิสูจน์และค้นคว้าหาหลักฐานซึ่งเกี่ยวกับหลักวิชาแพทย์ และนิติเวชศาสตร์ในบุคคลที่มีชีวิต ศพ เศษหรือส่วนของศพ ผลิตและพัฒนาบุคลากรทางการพยาบาล การฝึกอบรมและพัฒนาบุคลากรทางการสาธารณสุขของ ตช. ตลอดจนปรับปรุงพัฒนาหลักสูตรและระบบการเรียนการสอน ให้การรักษาพยาบาลข้าราชการตำรวจ พนักงานราชการ และลูกจ้างใน ตช. รวมทั้งบุคคลในครอบครัว และประชาชน

 2. ปัจจุบันโรงพยาบาลตำรวจเป็นโรงพยาบาลตติยภูมิ ขนาด 600 เตียง ให้บริการผู้ป่วย 7 สาขาหลัก (ได้แก่ อายุรกรรม ศัลยกรรม ออร์โธปิดิกส์ สูตินรีเวชกรรม กุมารเวชกรรม ตา และ หู คอ จมูก) ให้การตรวจรักษาผู้ป่วยนอก เฉลี่ย 550,000 ครั้งต่อปี และผู้ป่วยในเฉลี่ย 20,000 ครั้งต่อปี มีศักยภาพทางการรักษาพยาบาลและบริการสุขภาพ มีขีดความสามารถในการสนับสนุนการศึกษาเพื่อผลิตบุคลากรทางการแพทย์ โดยเป็นสถาบันร่วมผลิตและฝึกอบรมแพทย์ฝึกหัด นักศึกษาแพทย์เวชปฏิบัติ และแพทย์ประจำบ้านจากแพทยสภา ตลอดจนเป็นสถานที่ฝึกปฏิบัติงานของนักศึกษาแพทย์ชั้นปี 6 ของคณะแพทยศาสตร์มหาวิทยาลัยศรีนครินทรวิโรฒ คณะแพทยศาสตร์ ศิริราชพยาบาล และคณะแพทยศาสตร์ จุฬาลงกรณ์มหาวิทยาลัย ประกอบกับนายกรัฐมนตรีมีบัญชาเห็นชอบ ให้โรงพยาบาลตำรวจพิจารณาให้การสนับสนุนภารกิจของราชวิทยาลัยจุฬาภรณ์ ด้านการจัดการศึกษาทางการแพทย์ต่อไป

 3. ดังนั้น สมควรกำหนดให้โรงพยาบาลตำรวจมีอำนาจหน้าที่**ในการสนับสนุนการศึกษาเพื่อผลิตบุคลากรทางการแพทย์และบุคลากรทางสาธารณสุขของหน่วยงานอื่น ๆ** ซึ่งเป็นการสนับสนุนภารกิจทางด้านการแพทย์ของโรงพยาบาลตำรวจ ตลอดจนเพื่อสนับสนุนนโยบายรัฐบาลในการผลิตแพทย์ให้เพียงพอต่อความต้องการของประเทศ ลดปัญหาการขาดแคลนแพทย์ และแก้ไขปัญหาการกระจายแพทย์ตามภูมิภาค ทั้งนี้ **ไม่มีการกำหนดตำแหน่งข้าราชการตำรวจเพิ่มขึ้น จึงไม่กระทบต่อจำนวนตำแหน่งในภาพรวมของ ตช.** อย่างไรก็ตาม ตช. จะพิจารณาปรับปรุงโครงสร้างส่วนราชการของโรงพยาบาลตำรวจ เพื่อรองรับการแก้ไขอำนาจหน้าที่ของหน่วยงานดังกล่าว โดยพิจารณารูปแบบ ขนาด อำนาจหน้าที่ของหน่วยงาน และจำนวนอัตรากำลังที่เหมาะสมเพียงพอกับปริมาณงานและคุณภาพของงาน ความมีประสิทธิภาพและการประหยัด ตามมาตรา 45 แห่งพระราชบัญญัติตำรวจแห่งชาติ พ.ศ.2547 ให้เป็นไปด้วยความรอบคอบ ซึ่งจะเสนอแก้ไขเพิ่มเติมกฎกระทรวงแบ่งส่วนราชการเป็นกองบังคับการหรือส่วนราชการอย่างอื่น ในสำนักงานตำรวจแห่งชาติ พ.ศ.2552 และที่แก้ไขเพิ่มเติม ต่อไป

 **สาระสำคัญของร่างพระราชกฤษฎีกา**

 แก้ไขเพิ่มเติมพระราชกฤษฎีกาแบ่งส่วนราชการสำนักงานตำรวจแห่งชาติ พ.ศ. 2552 โดยกำหนดให้โรงพยาบาลตำรวจ ตช. มีอำนาจหน้าที่ในการสนับสนุนการศึกษาเพื่อผลิตบุคลากรทางการแพทย์และบุคลากรทางสาธารณสุขของหน่วยงานอื่น ๆ

**4. เรื่อง ร่างกฎกระทรวงแบ่งส่วนราชการสำนักงานปรมาณูเพื่อสันติ กระทรวงวิทยาศาสตร์และเทคโนโลยี พ.ศ. ....**

 คณะรัฐมนตรีมีมติรับทราบร่างกฎกระทรวงแบ่งส่วนราชการสำนักงานปรมาณูเพื่อสันติ กระทรวงวิทยาศาสตร์และเทคโนโลยี พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าว ให้รัฐมนตรีว่าการกระทรวงวิทยาศาสตร์และเทคโนโลยีพิจารณาลงนามและประกาศในราชกิจจานุเบกษาต่อไป

 **สาระสำคัญของร่างกฎกระทรวง**

 ปรับปรุงการแบ่งส่วนราชการสำนักงานปรมาณูเพื่อสันติ กระทรวงวิทยาศาสตร์และเทคโนโลยี ตามกฎกระทรวงแบ่งส่วนราชการสำนักงานปรมาณูเพื่อสันติ กระทรวงวิทยาศาสตร์และเทคโนโลยี พ.ศ. 2545 ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| 1. สำนักงานเลขานุการกรม2. สำนักกำกับดูแลความปลอดภัยทางนิวเคลียร์ 3. สำนักกำกับดูแลความปลอดภัยทางรังสี4. สำนักบริหารจัดการด้านพลังงานปรมาณู5. สำนักสนับสนุนการกำกับดูแลความปลอดภัยจากพลังงานปรมาณู6. กลุ่มปฏิบัติงานด้านวิชาการ  | 1. สำนักงานเลขานุการกรม2. **กองตรวจสอบทางนิวเคลียร์และรังสี**3. **กองอนุญาตทางนิวเคลียร์และรังสี**4. **กองพัฒนาระบบและมาตรฐานกำกับดูแลความปลอดภัย**5. **กองยุทธศาสตร์และแผนงาน**6. **กลุ่มกฎหมาย**7. **กลุ่มตรวจสอบภายใน**8. **กลุ่มพัฒนาระบบบริหาร** |

**5. เรื่อง ร่างกฎกระทรวงกำหนดให้บริเวณหมู่เกาะกระ อำเภอปากพนัง จังหวัดนครศรีธรรมราชเป็นเขตพื้นที่คุ้มครองทรัพยากรทางทะเลและชายฝั่ง พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดให้บริเวณหมู่เกาะกระ อำเภอปากพนัง จังหวัดนครศรีธรรมราชเป็นเขตพื้นที่คุ้มครองทรัพยากรทางทะเลและชายฝั่ง พ.ศ. .... ตามที่กระทรวงทรัพยากรธรรมชาติและสิ่งแวดล้อมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดบทนิยามคำว่า “แนวชายฝั่งทะเล” เพื่อให้เกิดความชัดเจนในการบังคับใช้กฎหมาย

 2. กำหนดให้บริเวณหมู่เกาะกระ อำเภอปากพนัง จังหวัดนครศรีธรรมราช และพื้นที่น่านน้ำโดยรอบเกาะดังกล่าว ภายในเส้นล้อมรอบตามแผนที่ท้ายกฎกระทรวง ณ จุดพิกัดในระบบยูทีเอ็ม WGS 84 หรือระบบพิกัดภูมิศาสตร์ เป็นเขตพื้นที่คุ้มครองทรัพยากรทางทะเลและชายฝั่ง โดยมีมาตรการคุ้มครองตามหลักเกณฑ์ที่กำหนดไว้ในกฎกระทรวงนี้

 3. กำหนดให้พื้นที่ดังต่อไปนี้เป็นเขตพื้นที่ให้ใช้มาตรการคุ้มครองทรัพยากรทางทะเลและชายฝั่งตามหลักเกณฑ์ ที่กำหนดไว้ในกฎกระทรวงนี้

 (1) บริเวณที่ 1 พื้นที่บนแผ่นดินนับจากแนวชายฝั่งที่น้ำทะเลขึ้นสูงสุดเข้าไปในแผ่นดินของเกาะกระใหญ่ เกาะกระกลาง เกาะกระเล็ก

 (2) บริเวณที่ 2 พื้นที่ตั้งแต่แนวน้ำขึ้นสูงสุดลงมาจนถึงแนวปะการังธรรมชาติเป็นไปตามแผนที่แนบท้าย

 (3) บริเวณที่ 3 พื้นที่น่านน้ำทะเลถัดจากบริเวณที่ 2 ออกไปภายในบริเวณพื้นที่ตามจุดพิกัดที่ปรากฏในแผนที่แนบท้ายกฎกระทรวงนี้

 4. กำหนดให้ภายในพื้นที่ตามข้อ 3. ห้ามกระทำหรือประกอบกิจกรรมต่าง ๆ เช่น ทิ้งขยะ ปล่อยน้ำเสีย การทำประมง การก่อสร้างท่าเทียบเรือ

 5. กำหนดให้การเดินเรือในพื้นที่ตามข้อ 3. ให้เป็นไปตามเส้นทาง ระเบียบและมาตรฐานที่คณะกรรมการทรัพยากรทางทะเลและชายฝั่งจังหวัดนครศรีธรรมราชกำหนด

 6. กำหนดให้การท่องเที่ยวในพื้นที่ตามข้อ 3.(1) และ (2) ต้องเป็นการท่องเที่ยวเชิงนิเวศ โดยคำนึงถึงความสามารถในการรองรับ ไม่ส่งผลกระทบต่อสภาพธรรมชาติเดิม ทั้งนี้ให้เป็นไปตามที่อธิบดีกรมทรัพยากรทางทะเลและชายฝั่งประกาศกำหนด

 7. ให้อธิบดีกรมทรัพยากรทางทะเลและชายฝั่งหรือผู้ซึ่งอธิบดีมอบหมาย มีหน้าที่ในการติดตามตรวจสอบ กำกับดูแลและออกหลักเกณฑ์วิธีการปฏิบัติอื่นใดเพิ่มเติม เพื่อการคุ้มครองทรัพยากรทางทะเลและชายฝั่งบริเวณหมู่เกาะกระ หรือแต่งตั้งคณะทำงานอื่นใดเพื่อปฏิบัติงานตามที่จำเป็น โดยรับฟังความคิดเห็นจากคณะกรรมการทรัพยากรทางทะเลและชายฝั่งจังหวัดนครศรีธรรมราช

**6. เรื่อง ร่างกฎกระทรวงว่าด้วยการขอขึ้นทะเบียนและรับใบอนุญาต การออกใบอนุญาต การขอรับใบแทนใบอนุญาต และการออกใบแทนใบอนุญาตในการประกอบโรคศิลปะ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยการขอขึ้นทะเบียนและรับใบอนุญาต

การออกใบอนุญาต การขอรับใบแทนใบอนุญาต และการออกใบแทนใบอนุญาตในการประกอบโรคศิลปะ (ฉบับที่ ..) พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดให้ใบอนุญาตเป็นผู้ประกอบโรคศิลปะมีอายุ 5 ปี นับแต่วันที่คณะกรรมการวิชาชีพออกใบอนุญาต

 2. กำหนดหลักเกณฑ์ วิธีการ และเงื่อนไขในการยื่นคำขอต่ออายุใบอนุญาตตามแบบที่คณะกรรมการวิชาชีพในแต่ละสาขากำหนด การพิจารณาอนุมัติการขอต่ออายุใบอนุญาตเป็นผู้ประกอบโรคศิลปะ ให้เป็นไปตามสาขาและประเภทของใบอนุญาต ตามหลักเกณฑ์ วิธีการและเงื่อนไขที่คณะกรรมการวิชาชีพประกาศกำหนด โดยความเห็นชอบของคณะกรรมการการประกอบโรคศิลปะ

 3. ให้แก้ไขคำว่า “ผู้อำนวยการกองการประกอบโรคศิลปะ” ในกฎกระทรวงว่าด้วยการขอขึ้นทะเบียนและรับใบอนุญาต การออกใบอนุญาต การขอรับใบแทนใบอนุญาต และการออกใบแทนใบอนุญาตในการประกอบโรคศิลปะ พ.ศ. 2547 เป็นคำว่า “ผู้อำนวยการสำนักสถานพยาบาลและการประกอบโรคศิลปะ” ทุกแห่ง

 4. กำหนดบทเฉพาะกาล ดังนี้

 4.1 กำหนดให้ผู้ที่ได้ขึ้นทะเบียนและรับใบอนุญาตเป็นผู้ประกอบโรคศิลปะที่ออกตามพระราชบัญญัติควบคุมการประกอบโรคศิลปะ พ.ศ. 2479 หรือพระราชบัญญัติการประกอบโรคศิลปะ พ.ศ. 2542 และใบอนุญาตนั้นยังคงมีผลใช้ได้อยู่ในวันที่กฎกระทรวงนี้มีผลใช้บังคับ ให้ถือว่าผู้นั้นได้ขึ้นทะเบียนและรับใบอนุญาตเป็นผู้ประกอบโรคศิลปะ

 4.2 กำหนดให้ผู้ที่ได้รับใบอนุญาตเป็นผู้ประกอบโรคศิลปะที่ออกตามพระราชบัญญัติควบคุมการประกอบโรคศิลปะ พ.ศ. 2479 หรือพระราชบัญญัติการประกอบโรคศิลปะ พ.ศ. 2542 ซึ่งใบอนุญาตนั้นไม่ได้กำหนดวันที่หมดอายุ ให้ผู้ที่รับใบอนุญาตต้องเข้ารับการศึกษา หรืออบรมความรู้ความสามารถทางวิชาชีพ ตามหลักเกณฑ์ วิธีการ และเงื่อนไขตามที่คณะกรรมการวิชาชีพประกาศกำหนด โดยความเห็นชอบของคณะกรรมการ การประกอบโรคศิลปะ

**7. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการแต่งตั้งกรรมการผู้ทรงคุณวุฒิ**

**ในคณะกรรมการตามพระราชบัญญัติแร่ พ.ศ. 2560 จำนวน 3 ฉบับ**

 คณะรัฐมนตรีมีมติอนุมัติหลักการร่างกฎกระทรวง จำนวน 3 ฉบับ ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปประกอบการพิจารณาด้วย แล้วดำเนินการต่อไปได้ ดังนี้

 1) **ร่างกฎกระทรวงกำหนดหลักเกณฑ์ วิธีการ และเงื่อนไขการแต่งตั้งกรรมการผู้ทรงคุณวุฒิในกรรมการนโยบายบริหารจัดการแร่แห่งชาติ พ.ศ. ....** สาระสำคัญเป็นการกำหนดหลักเกณฑ์ วิธีการ และเงื่อนไขในการสรรหาบุคคลที่จะได้รับการแต่งตั้งเป็นกรรมการผู้ทรงคุณวุฒิในคณะกรรมการนโยบายบริหารจัดการแร่แห่งชาติ 2) **ร่างกฎกระทรวงกำหนดหลักเกณฑ์ วิธีการ และเงื่อนไขการแต่งตั้งกรรมการผู้ทรงคุณวุฒิในคณะกรรมการแร่ พ.ศ. ....** สาระสำคัญเป็นการกำหนดหลักเกณฑ์ วิธีการ และเงื่อนไขในการแต่งตั้งกรรมการผู้ทรงคุณวุฒิในคณะกรรมการแร่ และ

 3) **ร่างกฎกระทรวงกำหนดหลักเกณฑ์ วิธีการ และเงื่อนไขการแต่งตั้งกรรมการผู้ทรงคุณวุฒิในคณะกรรมการแร่จังหวัด พ.ศ. ....** สาระสำคัญเป็นการกำหนดหลักเกณฑ์ วิธีการ และเงื่อนไขการแต่งตั้งกรรมการผู้ทรงคุณวุฒิในคณะกรรมการแร่จังหวัด

**8. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไข ในการอนุญาตและการอนุญาตให้ส่งออก นำเข้า และนำผ่าน ราชอาณาจักรซึ่งสินค้า พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไข ในการอนุญาตและการอนุญาตให้ส่งออก นำเข้า และนำผ่าน ราชอาณาจักรซึ่งสินค้า พ.ศ. .... ตามที่กระทรวงพาณิชย์ (พณ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้พิจารณาในประเด็นปัญหา

ข้อกฎหมายและความสอดคล้องกับรัฐธรรมนูญฯ ตามความเห็นของสำนักงานคณะกรรมการกฤษฎีกา และให้รับความเห็นของกระทรวงการต่างประเทศไปประกอบการพิจารณาด้วย แล้วดำเนินการต่อไปได้

 **สาระสำคัญของร่างกฎกระทรวง**

 1. ให้กฎกระทรวงนี้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษา

เป็นต้นไป

 2. **ให้ยกเลิกกฎกระทรวงการขออนุญาตและการอนุญาตให้ส่งออกไปนอกและนำเข้ามา**

**ในราชอาณาจักรซึ่งสินค้า พ.ศ. 2555**

 3. กำหนดหลักเกณฑ์ วิธีการ และเงื่อนไขเกี่ยวกับการยื่นคำร้องขออนุญาต ส่งออก นำเข้า และ

นำผ่าน ทั้งนี้ การแก้ไขเพิ่มเติมหรือปรับปรุงแบบคำร้องแบบใบอนุญาต ส่งออก นำเข้า หรือนำผ่าน หรือมีความจำเป็นต้องกำหนอแบบคำร้อง แบบใบอนุญาต ส่งออก นำเข้า หรือนำผ่าน รูปแบบอื่นเพื่อความเหมาะสมในการขออนุญาตและการอนุญาตซึ่งสินค้าหนึ่งสินค้าใดเป็นการเฉพาะ ให้เป็นไปตามประกาศที่อธิบดีกรมการค้าต่างประเทศกำหนด

 4. กำหนดลักษณะต้องห้ามของผู้ขออนุญาตส่งออก นำเข้า หรือนำผ่าน เช่น ต้องเป็นผู้ซึ่งไม่เคยกระทำการใด ๆ ที่เป็นผลเสียหายแก่การค้าระหว่างประเทศมาก่อน

 5. กำหนดคุณสมบัติของผู้อนุญาต หลักเกณฑ์ วิธีการ และเงื่อนไขหรือเอกสารหรือหลักฐาน

ในการขออนุญาตส่งออก นำเข้า หรือนำผ่าน สำหรับสินค้าเฉพาะเพื่อความมั่นคงทางเศรษฐกิจ สาธารณประโยชน์ การสาธารณสุข ความมั่นคงของประเทศ ความสงบเรียบร้อยหรือศีลธรรมอันดีของประชาชน เพื่อปฏิบัติให้เป็นไปตามความตกลงระหว่างประเทศหรือเพื่อประโยชน์อื่นใดของรัฐ ให้เป็นไปตามระเบียบที่ พณ. กำหนด

 6. กำหนดให้ผู้ขออนุญาตฯ ต้องแสดงเอกสารหรือหลักฐานตามระเบียบที่ พณ. กำหนดไว้สำหรับสินค้านั้น และกำหนดสถานที่ยื่นคำร้องขอรับใบอนุญาตฯ

 7. กำหนดให้ผู้มีหน้าที่พิจารณาคำร้องขอรับใบอนุญาตพิจารณาตามหลักเกณฑ์ วิธีการ และเงื่อนไขที่กำหนดไว้ในกฎกระทรวงนี้และระเบียบที่ พณ. กำหนด

 8. กำหนดให้กรณีที่ พณ. มีความจำเป็นต้องจำกัดปริมาณการอนุญาต กำหนดประเภท

การอนุญาต และกำหนดระยะเวลาการการอนุญาต ตลอดจนการเพิกถอนและระงับการอนุญาตสำหรับส่งออก

การนำเข้า หรือการนำผ่าน เพื่อความมั่นคงทางเศรษฐกิจ สาธารณประโยชน์ ฯลฯ ให้เป็นไปตามระเบียบที่ พณ. กำหนด

 9. กำหนดบทเฉพาะกาล

**9. เรื่อง ร่างประกาศกระทรวงพาณิชย์  เรื่อง กำหนดให้อาวุธและยุทโธปกรณ์สินค้าฟุ่มเฟือยน้ำมันเชื้อเพลิงสำหรับอากาศยาน เฮลิคอปเตอร์ และเรือเป็นสินค้าที่ต้องห้ามส่งออกและห้ามนำผ่านไปยังสาธารณรัฐประชาธิปไตยประชาชนเกาหลี กำหนดให้อาวุธและยุทโธปกรณ์  สินค้าแร่และรูปปั้นที่ส่งมาจากหรือมีแหล่งกำเนิดจากสาธารณรัฐประชาธิปไตยประชาชนเกาหลี เป็นสินค้าที่ต้องห้ามนำเข้ามาในราชอาณาจักรและกำหนดให้อาวุธ และยุทโธปกรณ์ สินค้าฟุ่มเฟือยน้ำมันเชื้อเพลิงสำหรับอากาศยานเฮลิคอปเตอร์ เรือ สินค้าแร่ และรูปปั้นเป็นสินค้าที่ต้องห้ามส่งออกห้ามนำเข้าและห้ามนำผ่านราชอาณาจักร ไปยังกองกำลังติดอาวุธเพื่อใช้สนับสนุนกองกำลังติดอาวุธของสาธารณรัฐประชาธิปไตยประชาชนเกาหลี พ.ศ. ....**

                    คณะรัฐมนตรีมีมติอนุมัติในหลักการร่างประกาศกระทรวงพาณิชย์  เรื่อง กำหนดให้อาวุธและยุทโธปกรณ์  สินค้าฟุ่มเฟือยน้ำมันเชื้อเพลิงสำหรับอากาศยาน เฮลิคอปเตอร์ และเรือ เป็นสินค้าที่ต้องห้ามส่งออกและห้ามนำผ่านไปยังสาธารณรัฐประชาธิปไตยประชาชนเกาหลี กำหนดให้อาวุธและยุทโธปกรณ์ สินค้าแร่และรูปปั้น ที่ส่งมาจากหรือมีแหล่งกำเนิดจากสาธารณรัฐประชาธิปไตยประชาชนเกาหลี เป็นสินค้าที่ต้องห้ามนำเข้ามาในราชอาณาจักรและกำหนดให้อาวุธและยุทโธปกรณ์ สินค้าฟุ่มเฟือย น้ำมันเชื้อเพลิงสำหรับอากาศยานเฮลิคอปเตอร์ เรือ สินค้าแร่ และรูปปั้น เป็นสินค้าที่ต้องห้ามส่งออก ห้ามนำเข้าและห้ามนำผ่านราชอาณาจักร ไปยังกองกำลังติดอาวุธเพื่อใช้สนับสนุนกองกำลังติดอาวุธของสาธารณรัฐประชาธิปไตยประชาชนเกาหลี พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับข้อสังเกตของกระทรวงการต่างประเทศไปประกอบการพิจารณาด้วยแล้วดำเนินการต่อไปได้

          **สาระสำคัญของร่างประกาศ**

 1. กำหนดให้ยกเลิกประกาศกระทรวงพาณิชย์ เรื่อง กำหนดให้อาวุธและยุทโธปกรณ์ และสินค้าฟุ่มเฟือย เป็นสินค้าต้องห้ามส่งออกไปสาธารณรัฐประชาธิปไตยประชาชนเกาหลี และกำหนดให้อาวุธและยุทโธปกรณ์ที่ส่งมาจากหรือมีแหล่งกำเนิดจากสาธารณรัฐประชาธิปไตยประชาชนเกาหลีเป็นสินค้าที่ต้องห้ามนำเข้ามาในราชอาณาจักร พ.ศ. 2557 ลงวันที่ 10 ตุลาคม พ.ศ. 2557

 2. กำหนดนิยามคำว่า “อาวุธและยุทโธปกรณ์” และกำหนดนิยามคำว่า “สินค้าฟุ่มเฟือย” “น้ำมันเชื้อเพลิงสำหรับอากาศยาน” “เฮลิคอปเตอร์” “เรือ” “สินค้าแร่” และ “รูปปั้น” ให้เป็นไปตามรายการสินค้าตามบัญชีท้ายประกาศ

 3. กำหนดให้อาวุธและยุทโธปกรณ์ สินค้าฟุ่มเฟือย น้ำมันเชื้อเพลิงสำหรับอากาศยาน

เฮลิคอปเตอร์ เรือ เป็นสินค้าที่ต้องห้ามส่งออกและห้ามนำผ่านไปยังสาธารณรัฐประชาธิปไตยประชาชนเกาหลี

 4. กำหนดให้อาวุธและยุทโธปกรณ์ สินค้าแร่ และรูปปั้น ที่ส่งมาจากหรือมีแหล่งกำเนิดจาก

สาธารณรัฐประชาชนเกาหลี เป็นสินค้าที่ต้องห้ามนำเข้ามาในราชขอาณาจักร

 5. กำหนดให้สินค้าที่กำหนดไว้ตามข้อ 3 และ ข้อ 4 เป็นสินค้าที่ต้องห้ามส่งออกห้ามนำเข้าและ

ห้ามนำผ่านราชอาณาจักร ไปยังกองกำลังติดอาวุธที่อยู่ในประเทศใดก็ตาม เพื่อใช้สนับสนุนกองกำลังติดอาวุธ

ของสาธารณรัฐประชาธิปไตยประชาชนเกาหลี

 6. กำหนดข้อยกเว้นที่มิให้ใช้บังคับ เช่น เพื่อวัตถุประสงค์ทางด้านต่างมนุษยธรรมสำหรับพลเมืองของสาธารณรัฐประชาธิปไตยประชาชนเกาหลีตามเงื่อนไขที่กำหนดไว้ในข้อมติหรือเพื่อใช้ในกิจกรรมของคณะผู้แทนทางการทูต หรือเพื่อใช้ในการดำรงชีพเท่านั้น

|  |
| --- |
| **เศรษฐกิจ- สังคม** |

**10. เรื่อง เป้าหมายของนโยบายการเงินประจำ ปี 2561**

 คณะรัฐมนตรีมีมติอนุมัติเป้าหมายของนโยบายการเงินประจำ ปี 2561 พร้อมข้อตกลงร่วมกันระหว่างคณะกรรมการนโยบายการเงิน (กนง.) และรัฐมนตรีว่าการกระทรวงการคลังในการกำหนดเป้าหมายของนโยบายการเงินสำหรับระยะปานกลาง และเป้าหมายสำหรับปี 2561 ซึ่งกำหนดเป้าหมายของนโยบายการเงินไว้ที่อัตราเงินเฟ้อทั่วไปเฉลี่ยทั้งปีร้อยละ 2.5 ± 1.5 ตามที่กระทรวงการคลัง (กค.) เสนอ และจะได้ประกาศในราชกิจจานุเบกษาต่อไป

 **สาระสำคัญของเรื่อง**

 กค. รายงานว่า ผู้ว่าการธนาคารแห่งประเทศไทย (ธปท.) ในฐานะประธาน กนง. ได้ประชุมหารือร่วมกับรัฐมนตรีว่าการกระทรวงการคลัง และได้เห็นชอบร่วมกันในการกำหนดเป้าหมายของนโยบายการเงินสำหรับระยะปานกลาง และเป้าหมายสำหรับปี 2561 โดยมีสาระสำคัญ ดังนี้

 1. **เป้าหมายของนโยบายการเงินสำหรับระยะปานกลาง และเป้าหมายสำหรับ ปี 2561** กนง. ดำเนินนโยบายการเงินภายใต้กรอบเป้าหมายเงินเฟ้อแบบมีความยืดหยุ่น ซึ่งเป็นกรอบที่ให้ความสำคัญกับการรักษาเสถียรภาพราคาระยะปานกลาง ควบคู่กับการดูแลการเติบโตทางเศรษฐกิจและการรักษาเสถียรภาพระบบการเงิน โดย กนง. จะพิจารณารักษาความสมดุลของเป้าหมายด้านต่าง ๆ อย่างเหมาะสม และมีความพร้อมที่จะใช้เครื่องมือในการดำเนินนโยบายการเงินที่มีอยู่สนับสนุนให้ระดับราคามีเสถียรภาพและเป็นไปตามเป้าหมายและเศษฐกิจของประเทศเติบโตเต็มศักยภาพและยั่งยืน โดยไม่ก่อให้เกิดความเปราะบางต่อเสถียรภาพระบบการเงิน

 **รัฐมนตรีว่าการกระทรวงการคลังและ กนง. จึงมีข้อตกลงร่วมกัน โดยกำหนดให้อัตราเงินเฟ้อทั่วไปเฉลี่ยทั้งปีที่ร้อยละ 2.5 ± 1.5 เป็นเป้าหมายของนโยบายการเงินสำหรับระยะปานกลาง และเป็นเป้าหมายสำหรับปี 2561** เนื่องจากเป็นระดับที่เอื้อให้การเติบโตทางเศรษฐกิจสอดคล้องกับศักยภาพของระบบเศรษฐกิจไทย อย่างไรก็ตาม จากการเปลี่ยนแปลงเชิงโครงสร้างของเศรษฐกิจโลกและเศรษฐกิจไทย ซึ่งได้ส่งผลกระทบต่อพลวัตเงินเฟ้อและแนวโน้มอัตราเงินเฟ้อในระยะข้างหน้า ธปท. จะได้ศึกษาการเปลี่ยนแปลงเชิงโครงสร้างดังกล่าว เพื่อให้การกำหนดเป้าหมายของนโยบายการเงินในระยะต่อไปมีความเหมาะสมและมีประสิทธิภาพมากยิ่งขึ้นอันจะเป็นประโยชน์ต่อการส่งผ่านการดำเนินนโยบายการเงินในอนาคต

 2. **การเคลื่อนไหวของอัตราเงินเฟ้อทั่วไปออกนอกกรอบเป้าหมาย** กนง. ประเมินว่า อัตราเงินเฟ้อทั่วไปในปี 2561 จะปรับสูงขึ้นจากปี 2560 และจะอยู่ภายในกรอบเป้าหมาย อย่างไรก็ตาม การฟื้นตัวของเศรษฐกิจไทยที่ยังไม่กระจายตัวทั่วถึง รวมถึงพลวัตเงินเฟ้อที่เปลี่ยนแปลงไปจากปัจจัยเชิงโครงสร้าง อาจส่งผลให้อัตราเงินเฟ้อทั่วไปแตกต่างไปจากที่ประเมินไว้ ซึ่งหากอัตราเงินเฟ้อทั่วไปเคลื่อนไหวออกนอกกรอบเป้าหมาย หรือ กนง. ประเมินว่าอัตราเงินเฟ้อทั่วไปจะออกนอกกรอบเป้าหมาย กนง. จะมีจดหมายเปิดผนึกถึงรัฐมนตรีว่าการกระทรวงการคลัง โดยจะชี้แจงถึงสาเหตุ นโยบายการเงินที่ได้ดำเนินการไปแล้ว ระยะเวลาที่คาดว่าอัตราเงินเฟ้อทั่วไปจะกลับเข้าสู่

เป้าหมาย และแนวทางการดำเนินนโยบายการเงินเพื่อนำอัตราเงินเฟ้อทั่วไปกลับเข้าสู่เป้าหมายในระยะเวลา

ที่เหมาะสม รวมทั้งจะรายงานความคืบหน้าของการแก้ไขปัญหาเป็นระยะตามสมควร

 ทั้งนี้ ในการพิจารณาการดำเนินนโยบายการเงิน กนง. จะให้ความสำคัญต่อเป้าหมายของอัตราเงินเฟ้อทั่วไปที่ได้กำหนดไว้ พร้อมทั้งชั่งน้ำหนักข้อดี ข้อเสียของการดำเนินนโยบายการเงินในแต่ละทางเลือก (Policy Trade-off) เพื่อรักษาความสมดุลระหว่างเป้าหมายด้านเสถียรภาพราคา การเติบโตทางเศรษฐกิจ และเสถียรภาพระบบการเงินอย่างเหมาะสม

 3. **การติดตามความเคลื่อนไหวของเป้าหมายของนโยบายการเงิน** กค. และ ธปท. จะจัดให้มีการหารือร่วมกันเป็นประจำ และ/หรือ เมื่อมีเหตุจำเป็นอื่นตามที่ทั้งสองหน่วยงานจะเห็นสมควร เพื่อให้สามารถบรรลุเป้าหมายของนโยบายการเงินอย่างมีประสิทธิภาพและเพื่อให้การดำเนินนโยบายการคลังและนโยบายการเงินเป็นไปในทิศทางที่สอดประสานกัน พร้อมทั้งจัดทำรายงานผลการดำเนินนโยบายการเงินทุกครึ่งปี เพื่อแจ้งให้รัฐมนตรีว่าการกระทรวงการคลังทราบ

 4. **การแก้ไขเป้าหมายของนโยบายการเงิน** ในกรณีที่มีเหตุอันสมควรหรือจำเป็น รัฐมนตรีว่าการกระทรวงการคลังและ กนง. อาจตกลงร่วมกันเพื่อแก้ไขเป้าหมายของนโยบายการเงินได้ก่อนนำเสนอคณะรัฐมนตรีเพื่อพิจารณา

**11. เรื่อง การจัดกิจกรรมสวดมนต์ข้ามปี ถวายเป็นพระราชกุศล เสริมสิริมงคลทั่วไปส่งท้ายปีเก่าวิถีไทย ต้อนรับปีใหม่วิถีธรรม พุทธศักราช 2561**

                    คณะรัฐมนตรีมีมติรับทราบการจัดกิจกรรมสวดมนต์ข้ามปี ถวายเป็นพระราชกุศล เสริมสิริมงคลทั่วไปส่งท้ายปีเก่าวิถีไทย ต้อนรับปีใหม่วิถีธรรม พุทธศักราช 2561 ตามที่กระทรวงวัฒนธรรม (วธ.) เสนอ

         **สาระสำคัญของเรื่อง**

          **การจัดกิจกรรมสวดมนต์ข้ามปี ถวายเป็นพระราชกุศล เสริมสิริมงคลทั่วไปส่งท้ายปีเก่า**

**วิถีไทย ต้อนรับปีใหม่วิถีธรรม พุทธศักราช 2561** ที่ประชุมมหาเถรสมาคม ครั้งที่ 26/2562 เมื่อวันที่ 10 พฤศจิกายน 2560 ได้มีมติเห็นชอบโครงการสวดมนต์เพื่อเป็นสิริมงคลเนื่องในโอกาสรับปีใหม่ 2561 โดยขอให้ทุกวัดในราชอาณาจักรและวัดไทยในต่างประเทศจัดให้มีการสมาทานศีล ฟังพระธรรมเทศนา สวดมนต์และเจริญจิตตภาวนาข้ามปี  ในวันที่ 31 ธันวาคม 2560 และให้มีพิธีทำบุญตักบาตรเพื่อถวายเป็นพระราชกุศล

แด่สมเด็จพระบูรพมหากษัตริยาธิราช  พระบรมวงศานุวงศ์ทุกพระองค์  และสวดมนต์ให้ประเทศไทยในวันที่ 1 มกราคม 2561 รวมทั้งขอให้วัดทุกวัดประชาสัมพันธ์เชิญชวนพุทธศาสนิกชนพร้อมครอบครัว ลด ละ เลิกอบายมุข  สิ่งเสพติด และร่วมกันทำกิจกรรมที่เป็นมงคลดังกล่าวที่วัดแทนการละเล่นหรือกิจกรรมที่รื่นเริงอย่างอื่น

**12. เรื่อง มาตรการพิเศษเพื่อขับเคลื่อน SMEs สู่ยุค 4.0**

 คณะรัฐมนตรีมีมติเห็นชอบและอนุมัติตามที่กระทรวงอุตสาหกรรม (อก.) เสนอ ดังนี้

 1. เห็นชอบในหลักการมาตรการพิเศษเพื่อขับเคลื่อน SMEs สู่ยุค 4.0 ด้านการส่งเสริมพัฒนาและด้านการเงินและโครงการภายใต้มาตรการดังกล่าว พร้อมทั้งให้ อก. เป็นหน่วยงานหลักในการบูรณาการกับหน่วยงานต่าง ๆ ที่เกี่ยวข้องในการขับเคลื่อนมาตรการที่เสนอ

 2. เห็นชอบในหลักการแนวทางยกระดับความสามารถของธนาคารพัฒนาวิสาหกิจขนาดกลางและขนาดย่อมแห่งประเทศไทย เพื่อให้บริการและส่งเสริมพัฒนา SMEs ให้ครอบคลุมทุกพื้นที่ชุมชน และให้ธนาคารพัฒนาวิสาหกิจขนาดกลางและขนาดย่อมแห่งประเทศไทยเสนอขอรับการเพิ่มทุนจากกระทรวงการคลังตามความจำเป็นและเหมาะสมต่อการรองรับสินทรัพย์เสี่ยงที่เพิ่มขึ้นและการดำรงสถานะเงินทุนต่อสินทรัพย์เสี่ยงให้เป็นไปตามหลักเกณฑ์ที่กำหนดต่อไป

 3. เห็นชอบให้ธนาคารออมสินแยกบัญชีการดำเนินโครงการ Transformation Loan เสริมแกร่ง (Soft Loan เพื่อปรับเปลี่ยนเครื่องจักร ระยะที่ 2) และให้ธนาคารพัฒนาวิสาหกิจขนาดกลางและขนาดย่อมแห่งประเทศไทยแยกบัญชีการดำเนินโครงการยกระดับความสามารถของธนาคารพัฒนาวิสาหกิจขนาดกลางและขนาดย่อมแห่งประเทศไทย โครงการที่ร่วมดำเนินการกับกองทุนพัฒนาเอสเอ็มอีตามแนวประชารัฐและโครงการสินเชื่อเพื่อยกระดับเศรษฐกิจชุมชน (Local Economy Loan) ออกจากการดำเนินการตามปกติ เป็นโครงการตามนโยบายของรัฐบาล (Public Service Account : PSA) รวมทั้งสามารถนำส่วนต่างระหว่างค่าใช้จ่ายในการดำเนินการที่เกิดขึ้นจริงและค่าบริหารโครงการฯ บวกกลับเพื่อการคำนวณโบนัสประจำปีของพนักงานได้ และเป็นส่วนหนึ่งในการปรับตัวชี้วัดทางการเงินที่เกี่ยวข้องตามบันทึกข้อตกลงประเมินผลการดำเนินงานรัฐวิสาหกิจได้

 4. อนุมัติกรอบวงเงินงบประมาณเพื่อดำเนินการสินเชื่อเพื่อยกระดับเศรษฐกิจชุมชน (Local Economy Loan) และโครงการ Transformation Loan เสริมแกร่ง (Soft Loan เพื่อปรับเปลี่ยนเครื่องจักร ระยะที่ 2) โดยขอรับงบประมาณชดเชยจากรัฐบาลเป็นระยะเวลา 7 ปี ในกรอบวงเงิน ไม่เกิน 6,395 ล้านบาท และขอรับจัดสรรงบประมาณจากงบประมาณรายจ่ายประจำปีวงเงิน 1,485 ล้านบาท ในปีแรก และให้ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารออมสินเป็นหน่วยงานหลัก และให้สถาบันการเงินเฉพาะกิจของรัฐและธนาคารพาณิชย์ที่เกี่ยวข้องเป็นหน่วยร่วมดำเนินการ เพื่อบูรณาการการดำเนินมาตรการที่เสนอดังกล่าวต่อไป

|  |
| --- |
| **ต่างประเทศ** |

**13. เรื่อง ขออนุมัติร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐเซเชลส์**

**ว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางราชการ**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐเซเชลส์ว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางราชการ

 2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนาม

ในร่างความตกลงฯ

 3. มอบหมายให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนามในข้อ 2

 4. อนุมัติในหลักการให้ กต. มีหนังสือแจ้งฝ่ายเซเชลส์ เพื่อให้ความตกลงฯ มีผลบังคับต่อไป

 5. หากมีความจำเป็นต้องแก้ไขปรับปรุงร่างความตกลงฯ โดยไม่ขัดกับหลักการที่คณะรัฐมนตรี

ได้อนุมัติหรือให้ความเห็นชอบไว้ ให้ กต. สามารถดำเนินการได้โดยนำเสนอคณะรัฐมนตรีทราบภายหลัง

พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

 **สาระสำคัญของความตกลงฯ เกี่ยวกับการยกเว้นการตรวจลงตรวจแก่บุคคลที่ถือหนังสือเดินทางทูตและหนังสือเดินทางราชการของแต่ละฝ่าย**ในการเดินทางเข้า-ออก เดินทางผ่าน และพำนักอยู่ในดินแดนของ

อีกฝ่ายหนึ่ง โดยได้รับการยกเว้นการตรวจลงตราเป็น**ระยะเวลาไม่เกิน 90 วัน** ตามปฏิทินนับจากวันเดินทางเข้ามา

ซึ่งบุคคลเหล่านั้นจะต้องไม่มีส่วนร่วมในการทำงาน การทำธุรกิจและการทำกิจกรรมอื่นที่มีค่าตอบแทน **รวมถึงให้การยกเว้นการตรวจลงตราแก่บุคคลที่ถือหนังสือเดินทางทูตหรือหนังสือเดินทางราชการที่เป็นสมาชิกในคณะผู้แทนทางการทูต หรือทางกงสุล หรือผู้แทนของแต่ละฝ่ายในองค์การระหว่างประเทศที่อยู่ในดินแดนของอีกฝ่ายหนึ่ง รวมทั้งสมาชิกในครอบครัวของบุคคลเหล่านั้นของแต่ละฝ่าย**อาจจะเข้าไปยัง พำนัก ผ่าน หรือออกจากดินแดนของอีกฝ่ายหนึ่งโดยไม่จำเป็นต้องได้รับการตรวจลงตราเป็นระยะเวลาไม่เกิน 90 วัน และสามารถขยายไปจนสิ้นสุดวาระการปฏิบัติหน้าที่ของบุคคลเหล่านั้นเมื่อมีคำร้องขอจากกระทรวงการต่างประเทศของฝ่ายใดฝ่ายหนึ่ง ทั้งนี้ **ความ ตกลงนี้จะมีผลใช้บังคับในวันที่ 60 นับจากวันที่ได้รับแจ้งเป็นลายลักษณ์อักษรครั้งสุดท้าย** โดยภาคีคู่สัญญา ว่าได้ปฏิบัติตามขั้นตอนภายในที่จำเป็นของตนเพื่อให้ความตกลงมีผลใช้บังคับแล้ว และมีผลใช้บังคับเป็นระยะเวลา 5 ปี ซึ่งจะขยายระยะเวลาออกไปอีกวาระละ 5 ปี โดยอัตโนมัติ เว้นแต่ภาคีคู่สัญญาฝ่ายใดฝ่ายหนึ่งจะบอกเลิก โดยแจ้งเป็นลายลักษณ์อักษรล่วงหน้า 6 เดือน

|  |
| --- |
| **แต่งตั้ง** |

**14. เรื่อง ขอความเห็นชอบต่อการเลื่อนฐานะกงสุลกิตติมศักดิ์ประจำนครเจนีวา สมาพันธรัฐสวิส**

**(กระทรวงการต่างประเทศ)**

 คณะรัฐมนตรีมีมติอนุมัติเลื่อนฐานะ**นายอาร์มันด์ โยสต์** (Mr. Armand Jost) กงสุลกิตติมศักดิ์ประจำนครเจนีวา สมาพันธรัฐสวิส **เป็น กงสุลใหญ่กิตติมศักดิ์ ณ นครเจนีวา สมาพันธรัฐสวิส** โดยมีเขตกงสุลครอบคลุมรัฐเจนีวาและรัฐโวด์ ทั้งนี้ โดยคงสถานะของสถานที่ทำการกงสุล เป็น สถานกงสุลกิตติมศักดิ์ ไว้เช่นเดิม ตามที่กระทรวงการต่างประเทศเสนอ

**15. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 4 ราย ดังนี้

 1. **นายมาริษ เสงี่ยมพงษ์** เอกอัครราชทูต สถานเอกอัครราชทูต ณ กรุงเวลลิงตัน นิวซีแลนด์ ดำรงตำแหน่ง เอกอัครราชทูต สถานเอกอัครราชทูต ณ กรุงออตตาวา แคนาดา

 2. **นายจักรี ศรีชวนะ** เอกอัครราชทูต สถานเอกอัครราชทูต ณ กรุงลิสบอน สาธารณรัฐโปรตุเกส ดำรงตำแหน่ง เอกอัครราชทูต สถานเอกอัครราชทูต ณ กรุงเบิร์น สมาพันธรัฐสวิส

 3. **นายวิชิต ชิตวิมาน** เอกอัครราชทูตประจำกระทรวง สำนักงานปลัดกระทรวง ดำรงตำแหน่ง เอกอัครราชทูต สถานเอกอัครราชทูต ณ กรุงโคเปนเฮเกน ราชอาณาจักรเดนมาร์ก

 4. **นายเจษฎา กตเวทิน** เอกอัครราชทูต สถานเอกอัครราชทูต ณ กรุงมัสกัต รัฐสุลต่านโอมาน ดำรงตำแหน่ง อธิบดีกรมเอเชียใต้ ตะวันออกกลางและแอฟริกา

 ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนผู้เกษียณอายุราชการและทดแทนตำแหน่งที่จะว่าง ซึ่งการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศ ตามข้อ 1.-3. ได้รับความเห็นชอบจากประเทศผู้รับ

**16. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายสิงห์ทอง ลาภพิเศษพันธุ์** ตำแหน่ง อธิบดีกรมเอเชียตะวันออก ดำรงตำแหน่ง เอกอัครราชทูต สถานเอกอัครราชทูต ณ กรุงโซล สาธารณรัฐเกาหลี

 2. **นายฐานิศร์ ณ สงขลา** ตำแหน่ง กงสุลใหญ่ สถานกงสุลใหญ่ ณ เมืองเจดดาห์ ราชอาณาจักรซาอุดีอาระเบีย ดำรงตำแหน่ง เอกอัครราชทูต สถานเอกอัครราชทูต ณ กรุงมานามา ราชอาณาจักรบาห์เรน

 3. **นางเอกสิริ ปิณฑะรุจิ** รองอธิบดีกรมเศรษฐกิจระหว่างประเทศ ดำรงตำแหน่ง เอกอัครราชทูต สถานเอกอัครราชทูต ณ กรุงเฮก ราชอาณาจักรเนเธอร์แลนด์

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่จะว่าง และทดแทนผู้เกษียณอายุราชการ ซึ่งได้รับความเห็นชอบจากประเทศผู้รับ

**17. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอการแต่งตั้งข้าราชการการเมือง จำนวน 2 ราย ดังนี้

1. **นายถาวร พรหมมีชัย** ให้ดำรงตำแหน่งข้าราชการการเมือง ตำแหน่งเลขานุการรัฐมนตรีประจำสำนักนายกรัฐมนตรี (นายสุวพันธ์ ตันยุวรรธนะ)

2. **นางสาวอนุสรี ทับสุวรรณ** ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี

 ทั้งนี้ ตั้งแต่วันที่ 19 ธันวาคม 2560 เป็นต้นไป

**18. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอการแต่งตั้ง **พลตำรวจเอก อำนาจ อันอาตม์งาม** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำกระทรวงแรงงาน

**19. เรื่อง การมอบหมายให้รัฐมนตรีปฏิบัติหน้าที่ประธานกรรมการตรวจสอบและประเมินผลภาคราชการ**

 คณะรัฐมนตรีมีมติอนุมัติตามที่สำนักเลขาธิการนายกรัฐมนตรีเสนอแต่งตั้งรัฐมนตรีประจำสำนักนายกรัฐมนตรี (นายสุวพันธุ์ ตันยุวรรธนะ) เป็นประธานกรรมการตรวจสอบและประเมินผลภาคราชการ

**20. เรื่อง การแต่งตั้งกรรมการผู้ทรงคุณวุฒิในคณะกรรมการการรถไฟฟ้าขนส่งมวลชนแห่งประเทศไทย**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้ง **นายไพโรจน์ สัตยสัณห์สกุล** เป็นกรรมการผู้ทรงคุณวุฒิในคณะกรรมการการรถไฟฟ้าขนส่งมวลชนแห่งประเทศไทย แทนตำแหน่งที่ว่าง ทั้งนี้ ตั้งแต่วันที่ 19 ธันวาคม 2560 เป็นต้นไป

**21. เรื่อง แต่งตั้งกรรมการผู้ทรงคุณวุฒิในคณะกรรมการอนุรักษ์และพัฒนากรุงรัตนโกสินทร์ และเมืองเก่า**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอแต่งตั้งกรรมการผู้ทรงคุณวุฒิในคณะกรรมการอนุรักษ์และพัฒนากรุงรัตนโกสินทร์ และเมืองเก่า จำนวน 7 คน แทนกรรมการผู้ทรงคุณวุฒิชุดเดิมที่ดำรงตำแหน่งครบวาระสามปี เมื่อวันที่ 20 ตุลาคม 2560 ดังนี้

 1. นายภราเดช พยัฆวิเชียร 2. นายบวรเวท รุ่งรุจี 3. นายสด แดงเอียด 4. รองศาสตราจารย์ บรรณโศภิษฐ์ เมฆวิชัย 5. ศาสตราจารย์กิตติคุณศิริวรรณ ศิลาพัชรนันท์ 6. รองศาสตราจารย์โรจน์ คุณเอนก 7. รองศาสตราจารย์ยงธนิศร์ พิมลเสถียร

 ทั้งนี้ ตั้งแต่วันที่ 19 ธันวาคม 2560 เป็นต้นไป

**22. เรื่อง มอบหมายผู้รักษาราชการแทนรัฐมนตรีว่าการกระทรวงการพัฒนาสังคมและความมั่นคงของมนุษย์**

 คณะรัฐมนตรีมีมติอนุมัติหลักการมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงการพัฒนาสังคมและความมั่นคงของมนุษย์ ในกรณีที่ไม่มีผู้ดำรงตำแหน่งรัฐมนตรี หรือมีแต่ไม่อาจปฏิบัติราชการได้ จำนวน 2 ราย ตามลำดับ ตามที่กระทรวงการพัฒนาสังคมและความมั่นคงของมนุษย์เสนอ ดังนี้

 1. พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน

 2. พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม

 ทั้งนี้ ตั้งแต่วันที่ 19 ธันวาคม 2560 เป็นต้นไป

**23. เรื่อง แต่งตั้งผู้รักษาราชการแทนรัฐมนตรีว่าการกระทรวงวิทยาศาสตร์และเทคโนโลยี**

 คณะรัฐมนตรีมีมติอนุมัติแต่งตั้งผู้รักษาราชการแทนรัฐมนตรีว่าการกระทรวงวิทยาศาสตร์และเทคโนโลยี ในกรณีที่ไม่มีผู้ดำรงตำแหน่งรัฐมนตรีว่าการกระทรวงวิทยาศาสตร์และเทคโนโลยี หรือมีแต่ไม่อาจปฏิบัติราชการได้ ตามลำดับ ตามที่กระทรวงวิทยาศาสตร์และเทคโนโลยีเสนอ ดังนี้

 1. นายอุตตม สาวนายน รัฐมนตรีว่าการกระทรวงอุตสาหกรรม

 2. นายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม

 ทั้งนี้ ตั้งแต่วันที่ 19 ธันวาคม 2560 เป็นต้นไป

**24. เรื่อง แต่งตั้งผู้รักษาราชการแทนรัฐมนตรีว่าการกระทรวงศึกษาธิการ**

 คณะรัฐมนตรีมีมติอนุมัติเป็นหลักการมอบหมายให้รัฐมนตรีช่วยว่าการกระทรวงศึกษาธิการเป็นผู้รักษาราชการแทนรัฐมนตรีว่าการกระทรวงศึกษาธิการ ในกรณีที่ไม่มีผู้ดำรงตำแหน่งรัฐมนตรีว่าการกระทรวงศึกษาธิการ หรือมีแต่ไม่อาจปฏิบัติราชการได้ ตามลำดับ ตามที่กระทรวงศึกษาธิการเสนอ ดังนี้

 1. พลเอก สุรเชษฐ์ ชัยวงศ์

 2. นายอุดม คชินทร

 ทั้งนี้ ตั้งแต่วันที่ 19 ธันวาคม 2560 เป็นต้นไป

**25. เรื่อง การแต่งตั้งข้าราชการการเมือง (กระทรวงพาณิชย์)**

 คณะรัฐมนตรีมีมติเห็นชอบตามที่กระทรวงพาณิชย์เสนอการแต่งตั้งข้าราชการการเมือง จำนวน 2 ราย ดังนี้

 1. **นางดวงพร รอดพยาธิ์** ให้ดำรงตำแหน่งที่ปรึกษารัฐมนตรีช่วยว่าการกระทรวงพาณิชย์

 2. **นายวรวุฒิ โปษกานนท์** ให้ดำรงตำแหน่งผู้ช่วยเลขานุการรัฐมนตรีว่าการกระทรวงพาณิชย์

 ทั้งนี้ ตั้งแต่วันที่ 19 ธันวาคม 2560 เป็นต้นไป

**26. เรื่อง การแต่งตั้งข้าราชการการเมือง (กระทรวงวิทยาศาสตร์และเทคโนโลยี)**

 คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยีเสนอการแต่งตั้ง **นางสุวรรณี คำมั่น** ดำรงตำแหน่งเลขานุการรัฐมนตรีว่าการกระทรวงวิทยาศาสตร์และเทคโนโลยี ทั้งนี้ ตั้งแต่วันที่ 19 ธันวาคม 2560 เป็นต้นไป

**27. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอการแต่งตั้ง **พลตรี วีรนันท์ ทองสุก** ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี ทั้งนี้ ตั้งแต่วันที่ 19 ธันวาคม 2560 เป็นต้นไป

**28. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **พลเอก สุรศักดิ์ ศรีศักดิ์** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมาย ให้เป็นผู้ช่วยรัฐมนตรีประจำกระทรวงการพัฒนาสังคมและความมั่นคงของมนุษย์

**29. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นางหิรัญญา สุจินัย** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำสำนักนายกรัฐมนตรี

**30. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายสกนธ์ วรัญญูวัฒนา** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำกระทรวงพาณิชย์

**31. เรื่อง แต่งตั้งผู้รักษาราชการแทนรัฐมนตรีว่าการกระทรวงยุติธรรม**

 คณะรัฐมนตรีมีมติอนุมัติเป็นหลักการมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงยุติธรรม ในกรณีที่รัฐมนตรีว่าการกระทรวงยุติธรรมไม่อาจปฏิบัติราชการได้ ตามลำดับ ตามที่กระทรวงยุติธรรมเสนอ ดังนี้

 1. นายสุวพันธ์ ตันยุวรรธนะ รัฐมนตรีประจำสำนักนายกรัฐมนตรี

 2. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย

..................